|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2021*** |  |

Pesterzsébet, 2021. december 26.

***Kreisz János, lelkész***

**A bölcsek nyomában**

**- Karácsony -**

**Lectio:**Máté 2; 1-12

***„******A mikor pedig megszületik vala Jézus a júdeai Bethlehemben, Heródes király idejében, ímé napkeletről bölcsek jövének Jeruzsálembe, ezt mondván: Hol van a zsidók királya, a ki megszületett? Mert láttuk az ő csillagát napkeleten, és azért jövénk, hogy tisztességet tegyünk néki.***

***Heródes király pedig ezt hallván, megháborodék, és vele együtt az egész Jeruzsálem. És egybegyűjtve minden főpapot és a nép írástudóit, tudakozódik vala tőlük, hol kell a Krisztusnak megszületnie?***

***Azok pedig mondának néki: A júdeai Bethlehemben; mert így írta vala meg a próféta: És te Bethlehem, Júdának földje, semmiképen sem vagy legkisebb Júda fejedelmi városai között: mert belőled származik a fejedelem, a ki legeltetni fogja az én népemet, az Izráelt.***

***Ekkor Heródes titkon hivatván a bölcseket, szorgalmatosan megtudakolá tőlük a csillag megjelenésének idejét. És elküldvén őket Bethlehembe, monda nékik: Elmenvén, szorgalmatosan kérdezősködjetek a gyermek felől, mihelyt pedig megtaláljátok, adjátok tudtomra, hogy én is elmenjek és tisztességet tegyek néki.***

***Ők pedig a király beszédét meghallván, elindulának. És ímé a csillag, a melyet napkeleten láttak, előttük megy vala mind addig, a míg odaérvén, megálla a hely fölött, a hol a gyermek vala. És mikor meglátták a csillagot, igen nagy örömmel örvendezének. És bemenvén a házba, ott találák a gyermeket anyjával, Máriával; és leborulván, tisztességet tőnek néki; és kincseiket kitárván, ajándékokat adának néki: aranyat, tömjént és mirhát. És mivel álomban meginttettek, hogy Heródeshez vissza ne menjenek, más úton térének vissza hazájokba.”***

**Alapige:** Máté 2; 11a

***„És bemenvén a házba, ott találák a gyermeket anyjával, Máriával; és leborulván, tisztességet tőnek néki.”***

Sok szeretettel köszönötök mindenkit, ezen a szép napon, Jézus Krisztus testet öltésének, születésének szent ünnepén. Kedves Testvérek! Ezen a **mai istentiszteleten a három napkeleti bölcs útját fogjuk mi is lélekben végigjárni,** aminek a célja a Megváltóval, Jézus Krisztussal való találkozás. **Arra biztatom most magunkat, hogy** *„menjünk el mind, egészen Betlehemig”* és így csodában, igazi karácsonyban lehet részünk!

Kedves Testvérek, **úgy gondolom a Bibliát nem rendszeresen forgató emberek között, de még az Istent nem ismerő ateisták köreiben is, mindenki hallott már a napkeleti bölcsekről.** Hiszen gyermekként mindenki hallott a népi hiedelmekkel átszőtt három királyról, *Gáspárról, Menyhértről és Boldizsárról.* Különös dolog ez, hogy mindenki tud róluk, még ha nem is pontosan úgy, mint ahogyan a Biblia beszél róluk. Különös azért, mert **a Szentírás nagyon szűkszavúan számol be róluk.** Összesen tizenkét vers. Hogy létezik hát, hogy mégis mindenki tud róluk? Miért számol be egyáltalán Máté erről a három jövevényről? **Hiszen később nem olvasunk róluk, tehát idézőjelben mondom: „nem olyan fontos személyek”.** Csupán egy legendás történet lenne, amit Máté evangélista azért írt le, hogy Jézus, mint a királyok Királya jelenjen meg előttünk?

Kedves Testvérek, **úgy gondolom, hogy azért beszélünk róluk mind a mai napig, mert találkoztak Valakivel.** Mégpedig a világ Megváltójával. És egy ilyen találkozásnak mindig nyoma marad. **Ugyan nincsen megírva, de úgy gondolom biztosan állíthatjuk azt, hogy ezek napkeleti bölcsek más emberként tértek vissza hazájukba, és elbeszélték az embereknek, hogy milyen csodában volt részük.** Mert ha az ember találkozik Jézussal, akkor más emberként, új emberként tér vissza az életéhez.

1. Nézzük hát, hogy **mit tudunk ezekről az emberekről, és figyeljük az ő útjukat!**

**A felolvasott Igében napkeleti bölcsekről olvasunk, akik egy csillag útját követik.** Hogy mit is takar pontosan ez a „napkeleti bölcs” kifejezés, arra válasz kapunk, ha megvizsgáljuk az eredeti görög szöveget. Ezen a helyen a Szentírás a μάγοι – azaz a **mágus** szót használja. **A keleti mágusok pedig egyet jelentettek a perzsa/babiloni csillagászokkal, jósokkal.** Gondoljatok bele egy pillanatra, jogosan tehetjük fel a kérdést, hogy **mit keres három pogány mágus Jézus körül? Hiszen az Ószövetségben az Isten azt mondja, mágusokra, a jósokra, hogy irtsák ki őket.** Hogy jutottak mégis Jézusig ezek a napkeleti emberek?

**Kedves Testvérek, csodálatos látni utólag egy ember életében azt, hogy az Úristen hogyan képes munkálkodni, hogy az embert az üdvözítő célig elvezesse.** Az a legcsodálatosabb ezekben a történetekben, hogy az embernek sokszor fogalma sincsen arról, hogy mi történik, azt hiszi, hogy a maga ura, de kiderül, hogy mindent pontosan úgy tesz, ahogyan az Isten eldöntötte felőle. A napkeleti bölcsek története erről is beszél. Hiszen **ők logikusan soha nem hallhattak a messiási jövendölésekről,** nem hallhattak arról, hogy Istennek van egy Fia, aki magára veszi a világ bűneit. **Isten azonban úgy döntött felőlük, hogy találkozniuk kell, látniuk kell Jézus Krisztus. Ezért megláttatja velük Jézus csillagát.**

**A csillagászok figyelmét egy csillaggal ragadja meg az Isten.** Olyan **nyelven szólítja meg őket, amit értenek**. És ezek a napkeleti bölcsek rögtön felfedezik, hogy itt valami nagy dolog történik! Elkezdi érdekelni őket, hogy miről is beszél ez a csillag együttállás. **Ma már tudjuk, hogy Jupiter és a Szaturnusz együttállása volt** az, amit felfedeztek ezek a tudós emberek. Ebből pedig meg tudták állapítani, hogy Izraelben egy nagy király született. Hiszen ebben a korban a **Jupitert tartották a királyok csillagának, a Szaturnusz pedig a zsidók csillaga volt.** **Elkezdi érdekelni ezeket a tudósokat, hogy kiről beszélhet ez a csillag? Kétségkívül nagy dolog történik most Izraelben, meg kellene nézni! És elindulnak Jeruzsálembe.**

**Kedves Testvérek, olyan csodálatos azt látni, amikor az emberek elindulnak Jézus felé. Nem tudják pontosan, hogy kihez és miért mennek, de elkezdenek mozdulni.** Elkezdi érdekelni őket. Olyan jó volt látni azt az elmúlt vasárnap, hogy mennyi ember eljött a **kórus karácsonyi koncertjére**. Sokan voltak olyanok is, akik egyébként nem járnak templomba. De a koncertre eljöttek. **Ugyanígy a gyermekkarácsonykor is, sok olyan szülő, aki amúgy nem jár templomba. Sok-sok olyan ember, aki nem is tudja Ki felé indult el.** Valami elkezdte megmozgatni, elkezdte érdekelni. **Egy szép koncert, vagy a gyermekek éneke, és elindult! Nem is tudott róla, de elindult Jézus felé. Jó, hogy ha érdeklődőként mozdul a szíved, a lelked, hogy választ akarsz kapni!** Mint ahogyan a napkeleti bölcsek is válasz akartak kapni. Hol van a zsidók királya, akinek a csillagát láttuk? **Milyen jó, hogy valamiért ma reggel te is elindultál. Talán hit nélkül, Krisztustalan szívvel.**

1. Kedves Testvérek **amikor egy embert elkezd érdekelni valami, úgy gondolom mindannyian ugyanazt tesszük. Utánanézünk a minket érdeklő dolognak.** Beütjük a számítógépbe, megnézzük a Wikipédián, és válaszokat keresünk a minket izgató kérdésekre. **A napkeleti bölcsek hasonlóképpen cselekedtek, logikusan a zsidók fővárosába, Jeruzsálembe mentek, hiszen hol másutt kapnának választ egy király születéséről, mint a fővárosban.** Sőt talán itt született meg.

**Önerőből nem sikerült megtalálniuk Jézust, ezért kérdeztek. Ez pedig egy újabb nagyon fontos mozzanat.** Ezek az emberek mernek kérdezni. Képesek beismerni azt, hogy nem tudnak valamit. **Egy ideig eljutottak a Jézus felé vezető úton, de Jeruzsálemnél tovább nem jutottak**. Segítség kell, hogy eljussanak a célig. **Mert eddig az érdeklődésüket felkeltett csillag vezette őket, azonban választ csak az Igéből kaphatnak.** Ezért nagy dolog, amikor az ember mer kérdezni. Amikor beismeri azt, hogy „én ezt nem értem!” Segíts! Keresek valamit/valakit, hol találhatom meg?

**Kedves testvérek, olyan csodálatos az, hogy egészen Jeruzsálemig egy csillag vezette a napkeleti bölcseket, és tovább, a végcélig nem jutottak el az eget kémlelve.** Most kell szembesülniük azzal, hogy tulajdonképpen Kihez is tartanak? **A Jézushoz vezető utat a Szentírásból, Mikeás könyvének 5. fejezetéből tudják meg, ez így hangzik:** *„De te, Efratának Bethleheme, bár kicsiny vagy a Júda ezrei között: belőled származik nékem, a ki uralkodó az Izráelen; a kinek származása eleitől fogva, öröktől fogva van. Azért odaadja őket, míg a szűlő szűl, de az ő atyjafiainak maradékai visszatérnek Izráel fiaihoz. És megáll, és legeltet az Úrnak erejével, az Úrnak az ő Istenének fenséges nevével, és bátorsággal lakoznak, mert ímé felmagasztaltatik a földnek határáig.”* **Ezt a messiási jövendölést olvassák fel a főpap és az írástudók.**

Drága Testvér! **Sose félj a hitben előtted járóktól kérdezni! Sose félj odalépni, segítséget kérni a Jézushoz vezető úton!** **Ó** **de jó az, amikor érdeklődőből kérdezővé válik az ember**. Hogy magamtól nem tudom! **Magamtól annyira voltam képes, hogy követtem egy csillagot.** De a pontos helyet nem találom. Sose szégyellj kérdezni Jézusról! Annál is inkább, mert a Betlehem felé vezető út csupa kérdéssel van tele. Sose félj feltenni!

**A napkeleti bölcsek nem féltek feltenni a kérdésüket, pedig minden okuk meglett volna rá.** Egy idegen országban vannak, bizonyára fáradtak, és egy királytól (Heródestől) megkérdezni azt, hogy hol van a zsidók királya, aki most született, **életveszélyes dolog lehetett.** Ő mégsem félnek, mert tudniuk kell, és nem futamodnak meg. Drága Testvér, sose félj kérdezni, Jézus Krisztusról. **Ha egy hitben előtted járónak fel mered tenni ezeket a kérdéseket, akkor bizonyos lehetsz abban, hogy a válasz az lesz, amit az Igében olvasunk.** Ha már egy ideje közelítesz Jézus felé, ha már egy ideje úton vagy, akkor biztatlak most arra, hogy kérdezz! **Mert a Krisztusról szóló kijelentés a Bibliában van.**

1. **A napkeleti bölcsek megkapták az igei „útbaigazítást”, és elindultak Betlehembe.** Tudták már hová kell menni, és a csillag, amit napkeleten láttak, előttük ment, egészen addig a helyig, ahol a gyermek volt. Ezek után pedig a legfontosabb pillanatok következtek az életükben. Ezt olvassuk: „*És bemenvén a házba, ott találták a gyermeket anyjával Máriával…”*

„*Bemenvén a házba.*” Igen, abba a házba, amelyben a gyermek Jézus feküdt. **Hogy ez még az az istálló volt-e, amelyikben megszületett, vagy már valami más egyéb hajlék, ez nem is fontos.** Mindenesetre valami egészen szegényes, dísztelen szükséglakás. **És hogy miért éppen ebbe a házba mentek be,** honnét tudták, hogy ez az a ház, amit keresnek, az is meg van írva az előző versekben: **a napkeleten látott csillag vezette őket.** Így olvassuk: *„És ímé a csillag, a melyet napkeleten láttak, előttük megy vala mind addig, a míg odaérvén, megálla a hely fölött, a hol a gyermek vala.”*

**Minden bizonnyal ez a ház különben nem volt olyan feltűnő épület.** Nem volt rajta semmi olyan különlegesség, amiről az ember rögtön ráismerhetett volna: **na, biztosan ez az a ház, amelyikben a zsidók újszülött királya lakik!** Nem. Sőt! **El tudom képzelni,** hogy amikor ott álltak a ház előtt, megdöbbenve néztek egymásra: **Ez lenne hát az a ház?** **Ne feledjük, hogy ők királyt kerestek! Itt lakna hát az a különleges nagy király?** És akkor bementek a házba. Talán előbb még egyszer felfelé néztek, a csillagra, aztán bementek! Igaz ugyan, hogy nem így képzelték, nem ezt várták, talán érthetetlennek is találták, de bementek! Egyedül az égi jelre figyelve, engedelmeskedtek, **tudták, hogy jó helyen vannak.** Engedelmeskedtek és bementek a házba.

**Ez a mozzanat azért fontos, mert mind a mai napig van egy olyan ház, ahol Jézus kész találkozni velük!** Mert igaz ugyan, hogy nincs sem helyhez, sem időhöz kötve az Ő jelenléte, mégis mindig és mindenütt van egy olyan meghatározott hely, egy ház, amit Ő maga épített magának ebben a világban, és **ahová be kell menni, ha valaki találkozni akar Vele.** **Ez a ház pedig az Ő egyháza.** *„Nem tudjátok-é, hogy ti Isten temploma vagytok?”* – mondja Pál apostol.

**Kedves Testvérek, Isten Igéje a Jézust kereső embereknek sohasem azt mondja, hogy mélyüljetek el a saját szívetek titkaiba** vagy a saját kegyességetek áhítatába, vagy valamilyen gyertyafényes karácsonyi hangulatba, sem azt nem mondja, hogy keressétek a tudományokban, a művészetekben, a történelemben, **hanem Isten Igéje - mert számunkra ez az a bizonyos betlehemi csillag! - nagyon világosan és konkrétan mondja: Ha Jézust keresitek akkor menjetek az egyházba!** **Ott találhatjátok meg Őt!** Ő maga mondta: *„Ímé én ti veletek vagyok minden napon a világ végezetéig.”* Veletek: a hívők közösségével, a gyülekezettel! Köztetek vagyok – mondja Jézus!

A napkeleti bölcsek beléptek abba a házba, ahol Jézus volt. Ezek után *„ott találák a gyermeket anyjával, Máriával!”* **És ez talán megint éppen olyan csalódást okozott nekik, mint előbb a ház.** Mert az a gyermek bizony csak egészen közönséges kisgyermek volt, semmi külső dísz, hatalom, dicsőség! **Hát ez lenne az a nagy király, akit kerestek?** **De, úgy látszik, ezek a bölcsek mégis találtak benne valamit - valami különöset; megláttak benne valami mást - valami egészen rendkívülit.** Túlláttak ennek a gyermeknek a szegénységén és gyengeségén, mert különben nem borultak volna le olyan hódolattal előtte. **Bölcsek, tudósok, királyok nem szoktak csak úgy, semmiért térdre ereszkedni, földre borulni!** **Felismertek ebben a Gyermekben valamit a karácsony legmélyebb misztériumából, megérintette a lelküket valami a Gyermek dicsőségéből.**

Meglátták a testet öltött Istent, és leborultak előtte! Mindent, amit magukkal vittek, átadtak Neki ajándékba. **Csodálatos módon az érdeklődőkből kérdezőkké, majd kérdezőkből bizonyságot nyert emberekké lettek.** Biztos vagyok benne, hogy ezeknek az embereknek, gyökeresen megváltozott az élete, és Jézus embereiként és hírnökeiként tértek vissza hazájukba. **A ház – az Egyház: eszköz és út, segítség és lehetőség eljutni az Egyház Uráig – fundamentumáig – Krisztusig.**

**Befejezésül tanuljunk meg még valamit ezektől a napkeleti bölcsektől.** Ezt olvassuk: *„Mivel álomban meginttettek, ... más úton térének vissza hazájokba”.* **Hadd értelmezzem most ezt jelképesen úgy, hogy akinek igazi karácsonya volt, az valahogy más úton tér vissza: otthagyja a régi utat, amelyen eddig járt, és más úton jár tovább.** A karácsony ünnepi hangulatából nem tér vissza abba a régi, szeretet nélküli, szürke hétköznapba, amelyből jött, hanem másként folytatja tovább. **Beleviszi az ünnepet, az istentiszteletet, Jézust a hétköznapokba, és más úton, új emberként tér haza.** Szívből kívánom mindünknek, hogy olyan karácsonyunk lehessen, mint kétezer éve volt, ennek a három napkeleti bölcsnek.

Ámen!